દાદર સાથે મારી કરીઅરની અનેક યાદગાર ઘટનાઓ જોડાયેલી છે. જોકે એ તમામ ઘટનાઓ કરતાં પણ દાદરની મારી યાદગાર ઘટના જો કોઈ હોય તો એ જ્યારે હરિપ્રસાદ ચૌરસિયા, શિવકુમાર શર્મા અને બિરજુ મહારાજ જેવા દિગ્ગજો સામેથી મારા ઘરે આવ્યા હતા. બન્યું એવું હતું કે ઘરની સામે આવેલા શિવાજી પાર્કમાં તેમની કૉન્સર્ટ હતી. આ કૉન્સર્ટ પૂરી થઈ એટલે બધા બહાર નીકળતા હતા. એવામાં કોઈ પાસેથી તેમને ખબર પડી કે મારું ઘર શિવાજી પાર્કની બિલકુલ સામે છે. જેવી ખબર પડી કે તરત જ તેમણે સામેથી કહ્યું કે સામે જ ઘર છે તો ચાલો જઈએ. થોડી વાર પછી ઘરની ડોરબેલ વાગી. અમે દરવાજો ખોલ્યો અને સામે આ બધા મહાનુભાવો. હું ગદ્ગદ થઈ ગયો હતો. તમે જેમને આરાધ્યદેવ માનતા હો તેમના ઘરે તમારે જવાનું હોય અને આ મહાનુભાવો તો એ પ્રકારના મહાનુભાવો છે કે જો તેમનો મૂડ ન હોય તો તેઓ વડા પ્રધાન અને મુખ્ય પ્રધાનને પણ મળવાની ના પાડી દે. એ મહાનુભાવો કોઈ જાતની જાણકારી વિના મારા ઘરે આવીને ઊભા રહ્યા એ મારા અહોભાગ્ય જ કહેવાય. મેં તેમને નિરાંતે બેસવાનો બહુ આગ્રહ કર્યો, પણ તેમની ફ્લાઇટનો ટાઇમ થઈ ગયો હતો એટલે તેઓ દસ મિનિટમાં નીકળી ગયા. મને લાગે છે કે આ એટલા માટે શક્ય બન્યું કે હું દાદરમાં શિવાજી પાર્કની પાસે રહું છું. જો દાદરમાં રહેતો ન હોત અને અંધેરી કે બાંદરામાં રહેતો હોત તો આ લોકોની ઇચ્છા હોત તો પણ તેઓ આવી શક્યા ન હોત. સચિન તેન્ડુલકર પણ મારા ઘરે આમ જ સાવ અનાયાસ આવી ગયો છે અને બાળાસાહેબ ઠાકરે પણ શિવાજી પાર્ક પર જતાં પહેલાં મારે ત્યાં પાંચ મિનિટ માટે આવી ગયા છે. જે ઘરમાં આવા ધુરંધરોનાં પગલાં થયાં હોય એ ઘર વેચવાનો વિચાર ક્યાંથી આવે.